Tyskland hadde kolonier fram til første verdenskrig:
██ Det tyske keiserriket

██ Keiserrikets kolonier i Afrika og Ny-Guinea

██ Kiautschou (Jiaozhou) i Kina

██ Kolonier under Brandenburg og Preussen (ca. 1680-1720)

██ *Klein-Venedig* («Lille Venezia») i dagens Venezuela (1529-1556)

Tysk koloniherre med tropehjelm og bærestol i Togo i Afrika omkring 1885
Tegning av tysk handelsstasjon i kystlandsbyen *Victoria* (i dag Limbe) i Kamerun i Afrika omkring 1900
Det tyske flagget heises i 1884 på den vesle øya Mioko i Neu Lauenburg (idag Duke of York-øyene) i nåværende Papua Ny-Guinea vest i Stillehavet .
Hitlerjugend-gutter ved den tyske skolen i Oldeani i Tanganjika (tidligere Deutsch-Ostafrika) studerer afrikakartet 1940.  Foto: Deutsche Bundesrchiv 
**Tyske kolonier** omfattet flere kolonier som Tyskland som europeisk stormakt skaffet seg i den tredje verden fra 1880-tallet. 

Ved Berlin-konferansen i 1884 ble landområdene i Afrika fordelt mellom europeiske nasjoner, og landegrensene, som fremdeles gjelder for dagens afrikanske stater, ble tegnet opp. Tyskland kom sent inn i kappløpet, og måtte nøye seg med færre og mindre kolonier enn Storbritannia og Frankrike. Tysklands viktigste kolonier lå likevel i Afrika, mens de øvrige, blant annet i Stillehavet, var av mindre størrelse.

Tyskland mistet koloniene sine etter nederlaget i første verdenskrig i 1918. I fredsavtalen etter krigen, Versaillestraktaten, ble de tyske koloniene delt mellom seierherrene som mandatområder under tilsyn av Folkeforbundet. 

Under andre verdenskrig kjempet Tyskland og Storbritannia om herredømmet i deler av Nord-Afrika. De tyske styrkene ble mottatt som befriere av mange arabere, særlig i den daværende britiske kolonien Egypt. Ingen nordafrikanske områder fikk imidlertid status som tyske kolonier i den tiden de var under tysk kontroll.

Tyske kolonier
--------------

Av Det tyske rikets flateinnhold utgjorde det egentlige Tyskland i Europa bare 17 %, mens koloniene stod for de prosenttall som angis i parentes. 

### I Afrika

* Tysk Sydvest-Afrika (26 %)
* Tysk Østafrika (31 %)
* Kamerun (15 %)
* Togoland (3 %)

### I Kina

* Kiautschou (Jiaozhou)

### I Stillehavet

* Keiser Wilhelms land (Ny-Guinea) (8 %)
* Bismarckøyene
* Samoa (tysk del)
* Salomonøyene (tysk del)
* Nauru
* Karolinene (i dag Mikronesiaføderasjonen og Palau)
* Marianene
* Marshalløyene

Etter første verdenskrig
------------------------

I henhold til Versaillestraktaten artikkel 22 skulle Tyskland miste alle sine kolonier, og aldri få dem igjen. Formelt var det da Folkeforbundet som delte ut områdene som mandatområder, men alle områdene gikk til seiersmaktene. Det britiske imperiet og Frankrike fikk betydelige områder i Afrika, mens de tidligere tyske koloniene Stillehavet og Kina gikk til Japan nord for ekvator, og til det britiske imperiet sør for ekvator.

#### Afrika

| Tysk navn (del av) | Nytt navn | I dag (del av) | Mandatstyrer |
| --- | --- | --- | --- |
| Tysk Østafrika | Tanganyika | Tanzania | Storbritannia |
| Tysk Østafrika | Ruanda-Urundi | Rwanda og Burundi | Belgia |
| Tysk Østafrika | Kionga-triangelet | Mosambik | Portugal |
| Tysk Sydvest-Afrika | Sydvest-Afrika | Namibia | Sør-Afrika |
| Kamerun | Fransk Kamerun | Kamerun | Frankrike |
| Kamerun | Britisk Kamerun | Kamerun og Nigeria | Storbritannia |
| Togoland | Britisk Togoland | Ghana | Storbritannia |
| Togoland | Fransk Togoland | Togo | Frankrike |

#### Stillehavet og Kina

| Tysk navn (del av) | Nytt navn | I dag (del av) | Mandatstyrer |
| --- | --- | --- | --- |
| Tysk Ny-Guinea: Keiser Wilhelms land | Papua Ny-Guinea | Papua Ny-Guinea | Britiske imperiet: Australia |
| Tysk Ny-Guinea: Bismarckøyene | Papua Ny-Guinea | Papua Ny-Guinea | Britiske imperiet: Australia |
| Tysk Ny-Guinea: Nauru | Nauru | Nauru | Britiske imperiet: Australia, New Zealand og Storbritannia |
| Tysk Ny-Guinea: Karolinene | Karolinene | Mikronesiaføderasjonen og Palau | Japan |
| Tysk Ny-Guinea: Marianene | Marianene | Nord-Marianene og Guam | Japan |
| Tysk Ny-Guinea: Marshalløyene | Marshalløyene | Marshalløyene | Japan |
| Tysk Samoa | Samoa | Samoa | Britiske imperiet: New Zealand |
| Kiautschou | Jiaozhou | Kina | Japan |

Eksterne lenker
---------------

* (en) Former colonies of Germany – kategori av bilder, video eller lyd på Commons Rediger på Wikidata
* Tyske koloniflagg